和仲至贈蹈中韵
作者：韓淲
朝代：宋

paragraphs: 人非不知我，知之欲何求。
錢塘一都會，江湖水悠悠。
豈無美少年，亦有杖白頭。
吾儕出入地，汎乎不繫舟。
急謀斗升爾，顔面那用羞。
憶昔南渡來，衣冠幾春秋。
世道遞升降，人物稀復稠。
紆朱懷金者，信足樂輩儔。
細思黏魚竿，家山本田疇。
朔風吹眼眵，觸事風馬牛。
且如詩中仙，可以追逐不。